Smells Like Teen Spirit
„Smells Like Teen Spirit“ (Oʻsmir ruhi kabi anqar) Amerika rok guruhi boʻlmish Nirvana ijrosidagi qoʻshiqdir. Guruhning Nevermind (1991) nomli ikkinchi studiyaviy albomining ochilish treki va asosiy singli oʻlaroq 1991-yilda chiqarilgan. Ushbu singlning guruhning mashhur boʻlishida katta hissasi bor. „Smells Like Teen Spirit“ ashulasi Nirvana guruhiga 1991- va 1992-yillarda umumjahon boʻylab katta shuhrat keltirdi hamda Belgiya, Fransiya, Yangi Zelandiya va Ispaniya kabi mamlakatlar musiqiy chartlarida yuqori pogʻonalardan oʻrin oldi. Ashula tanqidchilar tomonidan xush qarshilandi, hatto Village Voice gazetasi oʻtkazgan Pazz & Jop soʻrovida eng yuqori oʻrindan joy oldi. Qoʻshiq X avlodning loqayd (ruhsiz) bolalari uchun madhiya deb nomlandi. Kurt Cobainning oʻlimidan keyingi yillarda, „Smells Like Teen Spirit“ ashulasiga tinglovchilar va tanqidchilar tomonidan barcha zamonlarning eng zoʻr qoʻshiqlaridan biri deya tasanno oʻqilishi davom etib kelmoqda.